Polisie maan motoriste: Wees gewaarskuFoto: Gautengse departement van verkeersveiligheid, Facebook Suid-Afrika se adjunkminister van vervoer, Sindisiwe Chikunga, het Woensdag motoriste landwyd gemaan om ekstra waaksaam te wees wanneer hulle oor die langnaweek reis. Chikunga het gesê die verkeer op paaie sal na verwagting drasties toeneem tussen Vryheidsdag op 27 April en Werkersdag op 1 Mei. “Niemand is veronderstel om te sterf bloot omdat die paaie besiger is oor langnaweke nie. Tog gebeur dit telkemale in Suid-Afrika. Meer as 200 mense is tydens Paasfees op SA paaie oorlede – 75 meer as verlede jaar. Ons moet saamwerk en nie toelaat dat mense so roekeloos is nie.” Chikunga het ook gesê diegene wat die wet verontagsaam, moenie onder die indruk verkeer dat hulle die verkeerspolisie kan omkoop nie. Dit volg nadat ŉ 51-jarige senior verkeersbeampte van die Nelson Mandelabaai-verkeersdepartement Woensdag in hegtenis geneem is op aanklag van omkopery. Daar word beweer dat die beampte R200 van ŉ motoris gevra het om nié ŉ boete uit te skryf nie. Die verkeersbeampte het vinnig in die hof verskyn en sal op 24 Mei hoor wat die beslissing is. Brig. Laurence Soekoe, woordvoerder van die polisie, het gesê motoriste moet twee keer dink wanneer hulle padreëls oortree. “Die inhegtenisneming bewys daar is gevolge vir onetiese en onprofessionele optrede deur wetstoepassers. Die Suid-Afrikaanse polisiediens is daartoe verbind om te verseker dat korrupsie en omkopery die nekslag toegedien word.”